Σύμφωνα με πληροφορίες κατά τη διακομιδή του είπε στον γιατρό που τον παρέλαβε ότι «καθόμασταν τρεις έξω από τα γραφεία της Χρυσής Αυγής και πέρασε ένα μηχανάκι και μας γάζωσε». Ο 29χρονος είναι παντρεμένος με ένα παιδί και είναι γιος δημοτικής συμβούλου στην Κηφισιά, η οποία πρόσκεται στους ΑΝΕΛ.

Τα όπλα

Σύμφωνα με ανακοίνωση της ΕΛ.ΑΣ το όπλο που χρησιμοποιήθηκε στην επίθεση ήταν τύπου Zastava και δεν έχει χρησιμοποιηθεί σε άλλη επίθεση. Ολοι οι κάλυκες προέρχονται απ το ίδιο πιστόλι. Τέτοιου τύπου όπλο απεικονιζόταν στο οπλοστάσιο της Σέχτας Επαναστατών όμως προβληματίζει το γεγονός ότι αρκετές φορές έχει χρησιμοποιηθεί και από άτομα του κοινού ποινικού δικαίου.

Σημειώνεται πάντως ότι σε επίθεση πριν από μερικούς μήνες στην Τοπική Οργάνωση της Χρυσής Αυγής στον Ασπρόπυργο, την ευθύνη της οποίας ανέλαβε η οργάνωση FAI, είχαν χρησιμοποιηθεί μασούρια δυναμίτιδας με φυτίλι που παραπέμπει επίσης σε βοβμβιστικές επιθέσεις με δράστες ποινικούς.

Η μοτοσικλέτα

Μυστήριο πάντως καλύπτει την υπόθεση με τη μοτοσικλέτα που χρησιμοποιήθηκε στην επίθεση. Οι αστυνομικοί κατάφεραν να εντοπίσουν σε ποιον ανήκει με τα στοιχεία που διέθεταν, τη μάρκα δηλαδή (Χόντα Βαραντέρο) και μέρος των στοιχείων της πινακίδας. Αυτό που κάνει εντύπωση είναι ότι ο ιδιοκτήτης της δεν έχει δηλώσει κλοπή και στην προσπάθεια που έγινε για τον εντοπισμό του προέκυψε ότι έχουν χαθεί τα ίχνη του τις τελευταίες δύο ημέρες.

Νωρίτερα, στις 20.40, βρέθηκε μία κλεμμένη μοτοσικλέτα σε κοντινή απόσταση, στην οδό Αυξεντίου, οι αστυνομικοί εξέταζαν αν συτμμετείχε στην επίθεση, όπως και ένα άλλο ύποπτο δίκυκλο που εντοπίστηκε στην περιοχή του Μαρκόπουλου.

Δηλώσεις Δένδια

Ο υπουργός Δημόσιας Τάξης κ. Νίκος Δένδιας, ο οποίος ενημερώνει τον Πρωθυπουργό για την επίθεση, εξέφρασε την οδύνη του για τη δολοφονία δύο νέων ανθρώπων και πρόσθεσε ότι «ο νόμος θα επιβληθεί κατά πάντων. Δεν θα επιτραπεί να γίνει η χώρα πεδίο εκκαθάρισης λογαριασμών για οποιαδήποτε αιτία».

Σύμφωνα με ανακοίνωση της ΕΛΑΣ., «την 1.11.2013 και ώρα 19.00 στη διασταύρωση της λεωφόρου Ηρακλείου με την οδό Μεγάλου Κωνσταντίνου στο Νέο Ηράκλειο άγνωστα άτομα που επέβαιναν σε μοτοσικλέτα πυροβόλησαν κατά τριών ατόμων που βρίσκονταν επί του πεζοδρομίου με αποτέλεσμα τον θανάσιμο τραυματισμό δυο εξ αυτών και τον τραυματισμό του τρίτου».

Οι 12 κάλυκες και οι εισαγγελείς

Στο σημείο βρίσκεται κλιμάκιο στελεχών της Αντιτρομοκρατικής Υπηρεσίας –η οποία και ανέλαβε τις έρευνες– και μεγάλη δύναμη αστυνομικών. Στον χώρο όπου σημειώθηκε η επίθεση βρέθηκαν 12 κάλυκες από όπλο των εννέα χιλιοστών οι οποίοι θα εξεταστούν προκειμένου να εντοπιστεί το όπλο και να ταυτοποιηθεί.

Επίσης στο σημείο της επίθεσης συγκεντρώθηκαν οπαδοί της Χρυσής Αυγής και βουλευτές του κόμματος. Μετά τις 21.00 ο κόσμος απομακρύνθηκε, στην περιοχή παρέμειναν οι αστυνομικές δυνάμεις και το σημείο είναι αποκλεισμένο για τις έρευνες. Λϊγο μετά τις 22.00 έξω από τα γραφεία της οργάνωσης παρέμεναν οι βουλευτές Ηλ. Κασιδιάρης και Δ. Κουκούτσης.

Σύμφωνα με εισαγγελικές πηγές το πιθανότερο σενάριο που εξετάζεται είναι η τρομοκρατική ενέργεια. Η ηγεσία της Εισαγγελίας ενημερώνεται συνεχώς από την Εισαγγελία Πρωτοδικών για τις έρευνες που ήδη έχει αρχίσει η Αντιτρομοκρατική, ενώ επισήμως οι εισαγγελείς επιβεβαιώνουν ότι και τα δύο θύματα ήταν μέλη της Χρυσής Αυγής.

Από την Εισαγγελία Πρωτωδικών επισημαίνεται ότι «εδώ και αρκετή ώρα την υπόθεση ανέλαβε η Αντιτρομοκρατική υπό την εποπτεία του εισαγγελέα τρομοκρατίας κ. Κώστα Τζαβέλλα και κλιμάκιο εισαγγελέων βρίσκεται σε ετοιμότητα για οποιαδήποτε έρευνα ή ενέργεια χρειαστεί».

Ανακοίνωση της Χρυσής Αυγής

Από τη Χρυσή Αυγή δόθηκε στη δημοσιότητα η εξής ανακοίνωση:

«Μία μοτοσικλέτα με δύο κρανοφόρους τρομοκράτες σταμάτησε μπροστά στα γραφεία της Χρυσής Αυγής στο Νέο Ηράκλειο την ώρα που το γραφείο λειτουργούσε και αρκετός κόσμος βρισκόταν στην είσοδο. Ο συνοδηγός κατέβηκε και εκτέλεσε εν ψυχρώ από απόσταση μισού μέτρου δύο νέα παιδιά 22 και 26 ετών. Πριν αποχωρήσουν οι τρομοκράτες πυροβόλησαν και πάλι τα παιδιά που κείτονταν στο έδαφος νεκρά. Άδειασαν στην κυριολεξία τα όπλα τους πάνω τους. Άλλος ένας συμπολίτης μας τραυματίστηκε σοβαρά από σφαίρα. Είναι θαύμα που δεν θρηνήσαμε και άλλα θύματα. Το χτύπημα ήταν τυφλό και οι εγκληματίες είχαν στόχο να εκτελέσουν όποιον βρισκόταν την ώρα εκείνη στα γραφεία της Χρυσής Αυγής.

Η Χρυσή Αυγή είχε ζητήσει αστυνομική φύλαξη των γραφείων, καθώς είχαν δεχθεί απειλές, αλλά η προδοτική συγκυβέρνηση Σαμαρά την αρνήθηκε!

Ενοχη για το έγκλημα είναι η ανθελληνική κυβέρνηση του Σαμαρά που έβαζε την Αντιτρομοκρατική να κάνει παράσταση μπροστά στις κάμερες για να πλήξει τη Χρυσή Αυγή και άφησε ανεξέλεγκτους τους τρομοκράτες να εκτελούν εν ψυχρώ νέα παιδιά.

Ενοχα είναι τα διεφθαρμένα ΜΜΕ που στοχοποίησαν ένα νόμιμο πολιτικό κόμμα και έλληνες πολίτες».

Ανακοίνωση συνδικαλιστών αστυνομικών

«Οι φραστικές καταδίκες της βίας από όπου κι αν προέρχεται, δεν αρκούν γιατί αυτές καθ’ αυτές από μόνες τους δεν θωρακίζουν τους θεσμούς ενάντια στη φαυλότητα τέτοιων νοσηρών φαινομένων, στις γενεσιουργές τους αιτίες, στους ηθικούς αυτουργούς που τις δημιουργούν και τις παρακινούν, τους φυσικούς δράστες που τις εκτελούν, αλλά και όσων ωφελούνται από τέτοια σχέδια». Αυτό επισημαίνουν σε κοινή ανακοίνωση που εξέδωσαν η Πανελλήνια Ομοσπονδία Αστυνομικών Υπαλλήλων και η Πανελλήνια Ομοσπονδία Αξιωματικών Αστυνομίας.

Στην ανακοίνωση κάνουν λόγο για νέα πρόκληση για τη χώρα, την ελληνική κοινωνία και τη Δημοκρατία και προσθέτουν πως «επειδή και το Αστυνομικό Σώμα, έχει πληρώσει με αίμα αυτόν τον φαύλο κύκλο της βίας και επειδή η απειλή της αόρατης κάννης των δολοφόνων εξακολουθεί να σημαδεύει την δημοκρατική ομαλότητα, αναμένουμε από την Πολιτεία να επιδείξει την απαιτούμενη στιβαρότητα έτσι ώστε με πνεύμα ομόθυμης συνεργασίας των πολιτικών δυνάμεων και με τον απαιτούμενο επαγγελματισμό σε ό,τι αφορά τις διωκτικές αρχές, να σταματήσουν αυτά τα δολοφονικά σχέδια».

Τέλος εκφράζουν συλλυπητήρια στις οικογένειες των νεκρών και τις ευχές για τον τραυματία γρήγορα να ξεπεράσει τον κίνδυνο.